钦定古今图书集成/明伦汇编/官常典/第296卷 > 《宗室世系表序》宋·史
## 钦定古今图书集成/明伦汇编/官常典/第296卷 > 《宗室世系表序》宋·史

昔者帝王之有天下，莫不众建同姓，以树蕃屏。其不
得以有国者，则亦授之土田，使帅其宗氏，辑其分族。
故继别之宗，百世不迁，岂惟赖其崇奖维持，以成不
拔之基哉？盖亲亲之仁，为国大经，理固然也。《周官》：宗
伯“掌三族之别，以辨亲疏。”于是叙昭穆而礼法之隆
杀行焉。此世系之所以不可不谨也。后世封建废而
宗法坏，帝王之裔至或杂于民伍，伦为皂隶，甚可叹
也。宋太祖、太宗、魏王之子孙，可谓蕃衍盛大矣。“支子”
而下各以一字别其昭穆，而宗正所掌，有牒、有籍、有
录、有图、有谱，以叙其系，而第其服属之远近，列其男
女婚姻及官爵叙迁，而著其功罪、生死岁月。虽封国
之制不可以复古，而宗法之严，恩礼之厚，亦可概见。
然靖康之变，往往沦徙，死亡于兵难，南渡所存，十无
二三，而国之枝叶日以悴矣。今因载籍之旧，考其原
委，作《宗室世系表》。